# Die Schedelsche Weltchronik (deutsch):034

| 033 <<<Vorheriges Blatt | Die Schedelsche Weltchronik Blatt XXXIIII | Nächstes Blatt>>> 035 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XXXIII verso:

Das drit alter
Der herr gepote auch moysi einen tabernackel zemachen in diser gestalt. der tabernackl was ein haws got geweihet. vieregket vnd in die lennge geformirt mit dreyen wenden gein mitternacht. mittemtag vnd nidergang beslossen. der eingang vom aufgang was frey offen. also das der templ so die sunn aufgieng von iren glentzen erleu$^e$chtet wurd. sein lennge was. xxx. elnpogen. die prait. x. die ho$^e$h. x. An der mittaglichen seyten waren. xx. steende tafeln von Sethim holtz. der yede het an der lenge. x. elnpogen. an der dicke vier finger. an der prayte anderhalb elnpogen. die fu$^e$gten sich aneinanden vnnd waren an beden o$^e$rtern verguldet. vnd yegliche auff zwen silberin durchlo$^e$chert pfosten oder stollen gesatzt. Mit derselben zierde was auch die mitternachtlich wannd gemacht. Aber gegen dem nidergang waren sechs tafeln allenthalben gleich. vnd in dem mittel des templs gepote der herr zemachen nach der praite einen scho$^e$nen vmbhang angehengkt u$^e$ber vier seu$^e$ln. der het ein vierfache deck. nemlich von fellein mit mancherlay darein gewebner farb. auch von harinen tu$^e$chernn. von gero$^e$tten fellein. vnnd von iacinctischen fellein. Die andern ding zaigt das buch des außgangs aigentlicher an.

## XXXIIII recto:

Blat XXXIIII
der werlt
Aptheros der ko$^e$nig des lands Crete hat erstlich die samlung des ko$^e$nigs erdacht desselben tochter empfieng auß su$^e$ntlicher vermischung. von der sagt man wunderperliche ding. vnd darnach regirt sein sun Anidis der machet auch gesetz. vnnd erdacht die pflu$^e$gung mit den ochsen. Erictonius der fu$^e$rst der Athenier erfunde zuerst den geprauch des wagens.
Fenix regiret in Thiro vnd Sidone vnd leret den geprauch der buchstaben vnd erdacht die fenixische oder rote farb damit man machet die hawbtbuchstaben.
Cadimus pawet in Boecia die stat die man thebas nennet vnd regiret dasselbst vnd erfunde die kriechyschen buchstaben Alpha Betha Gamma Delta.
Vnder disem Amicto starb Josue. vnnd er was der. xviij. ko$^e$nig der Assirier dieweil bey den Sycioniern ix. xvi. ko$^e$nig Corate regiret.
Diser Lomperes was der. xxiij. ko$^e$nig der assirier. vnder dem die histori Delbore. als Augustinus setzt beschriben wirdt. vnd sich das reich der kriechen geendet hat.
Corinthus die stat des lands achaie wz etwan hohberu$^e$mbt. vnd zu erst von einem Sysiphus genant im. lxxx. iar des alters moysi auff dem perg yschmon gepawet. vnnd erstlich cerchira darnach ephira genant. daru$^e$mb schreibt virgilius von dem ephirischen ertze. dann die von Corintho hetten in giessung des ertz den preyß dz sie die allescho$^e$nsten vnd ku$^e$nstlichsten erine gefaß machen kunden. aber da dise stat darnach zeru$^e$det. vnd doch von Corintho dem sun Orestis wideru$^e$mb aufgerichtet wardt ist sie nach ime corinthus genant worden. Zuletst wardt sie von den ro$^e$mern angezu$^e$ndt vnd ist seydher nit mer zu kreften komen. vnd sie wz ein hawbtstat des lands. Bey den corinthiern hat erstlich geregirt Athletes ein kriechyscher man. vnd allersighafftigster kempffer. vnd corinthus wardt vnder. xij. ko$^e$nigen. iij$^c$. xxiij. iar geregirt. vnd darnach durch burgerliche oberkait geordnet. Peloponesus dz land dz die lateinischen moream hayssen wz etwan ein schirm vnd vorweer des gantzen kriechyschen lands. aber do der tu$^e$rckisch gewalt anfienge europam zeuerdrucken do haben die kriechischen fu$^e$rsten von einem meer zum andern durch ein enge die do bey ist ein mawr gefu$^e$rt. vnd damit Peloponesum von den andern kriechyschen land abgesu$^e$ndert. Der heilig apostel Paulus hat die von Corintho von anbettung der abgo$^e$tterey zu dem waren cristenlichen glauben mit vernunft. lere vnd wunderwercken gezogen. aber yetze ist layder dieselb gegent gantz den tu$^e$rckischen gewalt vnderworffen.
* ↑ WS:Vorlage: ho$^e$nigs
* ↑ WS:Vorlage: krieyschen